《苦怀六首 其六》
宋代·郑思肖

古人立志高，为义不为己。今人所见卑，独为贫贱耻。

不义富贵生，宁以饿而死。遗体非不重，所惧悖于理。

我禀清淑气，生而秀为士。读书三十年，颇知六经旨。

质之以人道，所言皆如此。奚乃滞风尘，尔汝弄欢喜。

浙山高苍苍，浙水清瀰瀰。三叹动遐思，清风响两耳。

暂焉深隐去，长镵访园绮。敬俟时之清，终其天伦尔。

作者简介：郑思肖（1241～1318）宋末诗人、画家，连江（今属福建）人。原名不详，宋亡后改名思肖，因肖是宋朝国姓赵的组成部分。字忆翁，表示不忘故国；号所南，日常坐卧，要向南背北。亦自称菊山后人、景定诗人、三外野人、三外老夫等。曾以太学上舍生应博学鸿词试。元军南侵时，曾向朝廷献抵御之策，未被采纳。后客居吴下，寄食报国寺。郑思肖擅长作墨兰，花叶萧疏而不画根土，意寓宋土地已被掠夺。有诗集《心史》、《郑所南先生文集》、《所南翁一百二十图诗集》等。